Broj: 711-I-959-M-169/22-02-21

Zagreb, 08. travnja 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev obveznice Tihane Stepić, direktorice trgovačkog društva** **KOMUNALNO NETRETIĆ d.o.o. za komunalne djelatnosti, za davanjem mišljenja Povjerenstva,** na 166. sjednici održanoj dana 08. travnja 2022.g. daje sljedeće

**MIŠLJENJE**

1. **Obveznica Tihana Stepić,** **direktorica trgovačkog društva KOMUNALNO NETRETIĆ d.o.o. za komunalne djelatnosti, može biti vlasnica** **paušalnog obrta, ali sukladno odredbi članka 18. stavka 1. ZSSI-a ne može tijekom obnašanja navedene javne dužnosti obavljati poslove upravljanja tim obrtom te je dužna poslove upravljanja prenijeti na poslovođu, a podatak o vlasništvu nad obrtom navesti u imovinskoj kartici.**
2. **Sukladno članku 20. stavku 1. ZSSI-a, obrt iz točke I. izreke ne može stupiti u poslovni odnos s trgovačkim društvom u kojem obveznica Tihana Stepić obnaša dužnost tijekom njezina obnašanja, kao niti sukladno članku 22. stavku 1. ZSSI-a u razdoblju od 12 mjeseci od dana prestanka obnašanja dužnosti.**

Obrazloženje

Zahtjev za davanjem mišljenja Povjerenstva podnijela je obveznica Tihana Stepić, direktorica trgovačkog društva KOMUNALNO NETRETIĆ d.o.o. za komunalne djelatnosti. U Povjerenstvu zahtjev je zaprimljen 29. ožujka 2022. pod poslovnim brojem 711-U-3925-M-169/22-01-5, povodom kojeg se vodi predmet broj M-169/22.

Člankom 3. stavkom 1. podstavkom 40. propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio te predsjednici i članovi uprava trgovačkih društava koji su u većinskom vlasništvu trgovačkih društava u kojima većinski udio ima jedinica lokalne i područne (regionalne) samouprave, obveznici navedenog Zakona.

Uvidom u Sudski registar nadležnog trgovačkog suda utvrđeno je da je jedini osnivač trgovačkog društva KOMUNALNO NETRETIĆ d.o.o. za komunalne djelatnosti Općina Netretić, dok je Tihana Stepić upisana kao direktorica istog društva, slijedom čega je zakonska obveznica.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznica u zahtjevu navodi da je zaposlena u Općini Netretić kao pročelnica Jedinstvenog upravnog odjela, te da je Općina osnovala trgovačko društvo za pogrebne usluge u kojem je imenovana direktoricom, za što prima naknadu u iznosu od 2.000,00 kuna. Nadalje navodi da je vlasnica paušalnog obrta te traži uputu što je dužna napravit, kako se ne bi našla u sukobu interesa, pri čemu napominje kako je na internetskim stranicama trgovačkog društva objavljena izjava temeljem članka 80. stavka 2. točke 1. Zakona o javnoj nabavi („Narodne novine“, broj 120/16.), prema kojoj KOMUNALNO NETRETIĆ d.o.o. ne smije sklapati ugovore o javnoj nabavi s obrtom u vlasništvu obveznice.

Člankom 20. stavkom 1. ZSSI-a propisano je da poslovni subjekt u kojem obveznik ima 5 % ili više udjela u vlasništvu ne može stupiti u poslovni odnos s tijelom javne vlasti u kojem obveznik obnaša dužnost niti smije biti član zajednice ponuditelja ili podisporučitelj u tom poslovnom odnosu.

Člankom 22. stavkom 1. ZSSI-a propisano je da obveze koje za obveznika proizlaze iz članka 20. toga Zakona počinju na dan stupanja na dužnost i traju 12 mjeseci od dana prestanka obnašanja dužnosti.

Člankom 5. stavkom 4. ZSSI-a propisano je da se poslovni odnos odnosi na ugovore o javnoj nabavi, kupoprodaju, zakup, najam, državne potpore i druge oblike izravnog stjecanja sredstava od tijela javne vlasti, na koncesije, koncesijska odobrenja i ugovore javno-privatnog partnerstva, osim državnih potpora u slučaju elementarnih nepogoda.

 Slijedom navedenih zakonskih odredbi, obrt u vlasništvu obveznice ne može stupiti u poslovni odnos s trgovačkim društvom KOMUNALNO NETRETIĆ d.o.o. za komunalne djelatnosti.

Člankom 18. stavkom 1. ZSSI-a propisano je da obveznici ne mogu biti članovi uprave ili upravnih odbora i nadzornih odbora trgovačkih društava, upravnih vijeća ustanova odnosno nadzornih odbora izvanproračunskih fondova niti mogu obavljati poslove upravljanja u poslovnim subjektima.

Člankom 1. Zakona o obrtu („Narodne novine“, broj 143/13, 127/19 i 41/20) propisano je da je obrt u smislu ovoga Zakona samostalno i trajno obavljanje dopuštenih gospodarskih djelatnosti u skladu sa člankom 8. ovoga Zakona od strane fizičkih osoba sa svrhom postizanja dohotka ili dobiti koja se ostvaruje proizvodnjom, prometom ili pružanjem usluga na tržištu.

Člankom 28. istog Zakona propisano je da obrtnik može slobodni ili vezani obrt voditi sam ili putem poslovođe koji mora biti u radnom odnosu kod obrtnika i ispunjavati uvjete iz članka 8. stavka 1. točke 1. i uvjet iz članka 9. stavaka 1. i 2. ovoga Zakona. Stavkom 2. istog članka propisano je da poslovođa vodi obrt u ime i za račun obrtnika.

Povjerenstvo ističe kako obveznik može biti vlasnik obrta, međutim, tijekom obnašanja dužnosti sukladno članku 18. stavku 1. ZSSI-a ne može obavljati upravljačku funkciju u obrtu te je dužan poslove upravljanja prenijeti na drugu osobu ili poslovođu i podatak o vlasništvu nad obrtom navesti u imovinskoj kartici.

Povjerenstvo pritom napominje kako ZSSI u svojim odredbama ne propisuje zabranu obvezniku kao vlasniku obrta da sklopi ugovor o radu sa članom obitelji za obavljanje poslova poslovođe u obrtu pa poslovođa obrta može biti i povezana osoba u smislu članka 5. stavka 6. ZSSI-a, odnosno član obitelji te svaka druga fizička osoba koja je zaposlenik u obrtu.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Obveznik Tihana Stepić, putem e-maila
2. Objava na internetskoj stranici Povjerenstva
3. Pismohrana